**NORAKSTS**

**PROJEKTS**

**pielikums**

Balvu novada Domes

2021.gada 30.septembra lēmumam

(sēdes protokols Nr.12., 9.§)

**SADARBĪBAS LĪGUMS Nr. \_\_\_\_\_**

**par gājēju/velosipēdistu celiņa** **izbūvi un uzturēšanu**

Rīgā,  *PARAKSTĪŠANAS*

*DATUMS IR PĒDĒJĀ PIEVIENOTĀ*

*DROŠĀ ELEKTRONISKĀ PARAKSTA*

*UN TĀ LAIKA ZĪMOGA DATUMS*

Pamatojoties uz 2019. gada 27. decembra deleģēšanas līgumā, kas noslēgts starp Satiksmes ministriju un valsts sabiedrību ar ierobežotu atbildību „Latvijas Valsts ceļi”, doto pilnvarojumu slēgt līgumus, kas saistīti ar deleģēto valsts pārvaldes uzdevumu izpildi, **valsts sabiedrība ar ierobežotu atbildību „Latvijas Valsts ceļi”** valdes priekšsēdētāja Mārtiņa Lazdovska personā, kurš rīkojas saskaņā ar sabiedrības valdes 2021. gada 17. maija lēmumu Nr.19/1 (protokols Nr.19, 1.§), turpmāk tekstā – LVC, no vienas puses, un **Balvu novada pašvaldība**, reģistrēta Nodokļu maksātāju reģistrā ar Nr. 90009115622, domes priekšsēdētāja Sergeja Maksimova personā, kura rīkojas saskaņā ar likumu „Par pašvaldībām” un Domes nolikumu, turpmāk – Dome, no otras puses, abas kopā turpmāk tekstā – Puses, ņemot vērā, ka LVC realizē projektu “Valsts reģionālā autoceļa P35 Gulbene - Balvi - Viļaka - Krievijas robeža (Vientuļi) km 17,59 - 32,44 pārbūves būvprojekta izstrāde un autoruzraudzība” (turpmāk – Būvprojekts), un tajā tiks paredzēti gājēju un velosipēdistu drošības uzlabošanas pasākumi – gājēju/velosipēdistu celiņa izbūves darbi no apdzīvotas vietas Kubuļi līdz Balvu pilsētai, kas tiks izbūvēti uz valsts nekustamā īpašuma (Valsts reģionālā autoceļa P35 Gulbene - Balvi - Viļaka - Krievijas robeža (Vientuļi) ceļa zemes nodalījuma joslā, kadastra apzīmējums **38580060168 un 38580070061**) noslēdz šādu līgumu:

1. **Līguma priekšmets**

1. Līguma priekšmets ir Pušu sadarbība Būvprojekta ietvaros gājēju/velosipēdistu celiņa izbūves un ikdienas uzturēšanas darbu veikšanā valsts reģionālā autoceļa P35 Gulbene - Balvi - Viļaka - Krievijas robeža (Vientuļi) no Balvu ielas Kubulos (pk 294+80) līdz Robežu ielai Balvos (pk 324+30), ceļa zemes nodalījuma joslā (kadastra apzīmējums **38580060168 un 38580070061**). Būvprojektā gājēju/ velosipēdistu celiņa izbūves darbi tiek izdalīti ar atsevišķu darba daudzumu sarakstu.

1. **Pušu atbildība un pienākumi**

2. LVC organizē Būvprojekta projektēšanas iepirkuma veikšanu normatīvajos aktos noteiktajā kārtībā.

3. LVC apņemas organizēt Būvprojekta būvdarbu iepirkumu normatīvajos aktos noteiktajā kārtībā, iepirkuma komisijas darbā ar balss tiesībām pieaicinot Domes pārstāvi.

4. LVC apņemas organizēt Būvprojekta būvuzraudzības iepirkumu normatīvajos aktos noteiktajā kārtībā.

5. LVC Būvprojekta realizācijas (gājēju/velosipēdistu celiņa izbūves) projektēšanu, autoruzraudzību un būvuzraudzību finansē no valsts budžeta līdzekļiem.

6. LVC apņemas nodrošināt gājēju/velosipēdistu celiņa izbūvi atbilstoši izprojektētajam projektam un spēkā esošiem būvniecības procesu regulējošiem normatīvajiem aktiem.

7. Dome apņemas gājēju/velosipēdistu celiņa izbūves izmaksas apmaksāt no pašvaldības budžeta līdzekļiem.

8. Dome apņemas apmaksāt būvdarbu veicējam atsevišķus būvdarbu veicēja sagatavotus un būvuzraudzības apstiprinātus Būvprojekta ietvaros veikto gājēju/velosipēdistu celiņa izbūves darbu izpildes aktus un rēķinus, kas aprēķināti atbilstoši noslēgtā trīspusējā būvdarbu līgumā (kas tiks slēgts starp Domi, LVC un iepirkuma rezultātā izvēlēto būvdarbu veicēju) noteiktām vienības cenām par faktiski paveikto un uzmērīto darba apjomu.

9. Pēc būvdarbu pabeigšanas LVC apņemas informēt Domi par gājēju/velosipēdistu celiņa nodošanu ekspluatācijā.

10. Gājēju/velosipēdistu celiņa nodošana Satiksmes ministrijas īpašumā tiek noformēta ar pieņemšanas – nodošanas aktu, kuru Satiksmes ministrijas vārdā paraksta VSIA “Latvijas valsts ceļi”, pamatojoties uz 2019. gada 27. decembra deleģēšanas līgumā, kas noslēgts starp Satiksmes ministriju un valsts sabiedrību ar ierobežotu atbildību „Latvijas Valsts ceļi”, doto pilnvarojumu slēgt līgumus, kas saistīti ar deleģēto valsts pārvaldes uzdevumu izpildi, kā arī doto pilnvarojumu veikt valsts autoceļu tīkla pārvaldīšanu.

11. Pēc būvdarbu pabeigšanas un būves nodošanas ekspluatācijā, Dome veic gājēju/velosipēdistu celiņa ikdienas uzturēšanas darbus par saviem līdzekļiem saskaņā ar Ministru kabineta 2021. gada 7. janvāra noteikumiem Nr.26 “Noteikumi par valsts un pašvaldību autoceļu ikdienas uzturēšanas prasībām un izpildes kontroli” un atbilstoši Domes saistošajiem noteikumiem, kā arī apmaksā elektrības rēķinus, ja tādi būs, par gājēju/velosipēdistu celiņa apgaismojumu.

12. Turpmāk Dome apņemas neizvirzīt nekādas pretenzijas pret LVC vai valsti saistībā ar Domes ieguldītajiem līdzekļiem valsts nekustamajā īpašumā.

13. Būves garantijas laikā atklātos būvdarbu veicēja darba defektus būvdarbu veicējs novērš trīspusējā būvdarbu līguma noteiktajā kārtībā.

1. **Līguma darbības termiņš**

14. Līgums tiek noslēgts uz nenoteiktu laiku un stājas spēkā ar tā parakstīšanas datumu.

1. **Nepārvarama vara**

15. Puses nav atbildīgas par līgumsaistību neizpildi, ja tā radusies nepārvaramas varas rezultātā. Nepārvarama vara šī līguma izpratnē ir stihiskas dabas parādības (plūdi, vētra u.c.), nelaimes gadījumi, ugunsgrēki, streiki, karadarbība, ekonomiskas blokādes, trešo personu pretlikumīga rīcība, kā arī gadījumā, ja spēkā stājas tādi normatīvie akti, kas tieši ietekmē vai nepieļauj šī līguma izpildi un kurus Puses, slēdzot šo līgumu, nevarēja paredzēt, ietekmēt vai novērst.

16. Nepārvaramas varas iestāšanās gadījumā Pusēm ir pienākums nekavējoties ziņot otrai Pusei par šiem apstākļiem un 3 (trīs) dienu laikā rakstiski vienoties par līgumsaistību izpildes pārtraukšanas nosacījumiem vai par līguma izbeigšanu.

1. **Fizisko personu datu aizsardzība**

17. Pusei ir tiesības apstrādāt no otras Puses iegūtos fizisko personu datus tikai ar mērķi nodrošināt līgumā noteikto saistību izpildi, ievērojot tiesību normatīvajos aktos noteiktās prasības šādu datu apstrādei un aizsardzībai, tajā skaitā no 2018.gada 25.maija ievērojot Eiropas Parlamenta un Padomes 2016.gada 27.aprīļa Regulas (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) prasības.

18. Puse, kura nodod otrai Pusei fizisko personu datus apstrādei, atbild par piekrišanu iegūšanu no attiecīgajiem datu subjektiem vai cita pamatojuma esību fizisko personu datu likumīgai apstrādei.

19. Puses apņemas nenodot tālāk trešajām personām no otras Puses iegūtos fizisko personu datus, izņemot gadījumus, kad līgumā ir noteikts citādāk vai tiesību normatīvie akti paredz šādu datu nodošanu.

20. Neskatoties uz iepriekšējā punktā minēto, Dome piekrīt, ka LVC nodod no Domes saņemtos fizisko personu datus trešajām personām, kas sniedz LVC pakalpojumus un ar kurām LVC sadarbojas tā darbības un šī līguma izpildes nodrošināšanai.

21. Viena no Pusēm apņemas pēc otras Puses pieprasījuma iznīcināt no otras Puses iegūtos fizisko personu datus, ja  izbeidzas nepieciešamība tos apstrādāt šī līguma izpildes nodrošināšanai.

1. **Citi noteikumi**

22. Jautājumi, kuri nav paredzēti šajā līgumā, tiek risināti saskaņā ar Latvijas Republikā spēkā esošajiem normatīvajiem aktiem.

23. Visi šī līguma grozījumi un papildinājumi tiek izteikti rakstveidā, un tie ir šī līguma neatņemamas sastāvdaļas.

24. Puses vienojas, ka strīdus un domstarpības, ja tādas radīsies saistībā ar šo līgumu un šī līguma darbības laikā, Puses centīsies atrisināt savstarpēju pārrunu ceļā. Ja vienošanās ceļā strīdu nebūs iespējams atrisināt, to nodos izskatīšanai tiesā.

25. Šis līgums ir saistošs abām Pusēm, kā arī to tiesību un saistību pārņēmējiem.

26. Šis līgums sagatavots latviešu valodā uz 3 (trīs) lapām un parakstīts elektroniski ar drošu elektronisko parakstu, kas satur laika zīmogu. Līguma abpusējas parakstīšanas datums ir pēdējā parakstītā pievienotā laika zīmoga datums un laiks.

1. **Pušu juridiskās adreses un rekvizīti**

|  |  |
| --- | --- |
| **LVC** | **Dome** |
| Valsts sabiedrība ar ierobežotu atbildību „Latvijas Valsts ceļi”  Gogoļa iela 3, Rīga, LV-1050  Reģ. Nr. 40003344207  Tālr. 67028169 | Balvu novada pašvaldība  Bērzpils iela 1a, Balvi,  Balvu novads, LV-4501  Reģ. Nr. 90009115622  Tālr. 64522453 |
| Valdes priekšsēdētājs  M.Lazdovskis | Priekšsēdētājs  S.Maksimovs |

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

Domes priekšsēdētājs (personiskais paraksts) S.Maksimovs

**NORAKSTS PAREIZS**

Balvu novada administrācijas

Sēžu protokolu vadītāja

Jūlija Korlaša

Balvos 2021.gada 1.oktobrī

(DOKUMENTS IR PARAKSTĪTS AR DROŠU ELEKTRONISKU PARAKSTU UN SATUR LAIKA ZĪMOGU)